Formaţia Juventus Torino a învins, miercuri, echipa Atalanta, cu scorul de 1-0, şi a câştigat pentru a 15-a oară Cupa Italiei.
Golul a fost marcat de Vlahovic, în minutul 4.
Cele două formaţii s-au mai întâlnit în finala din 2021, Juve ieşind învingătoare atunci cu 2-1. Trofeul din 2021 era ultimul obţinut de Juventus înainte de actualul sezon.
Massimiliano Allegri a devenit primul antrenor din istoria fotbalului italian care are cinci Cupe ale Italiei în palmares.
Gruparea din Bergamo rămâne astfel cu o singură Cupă a Italiei în palmaresul său, cucerit în urmă cu 61 de ani, însă speră să obţină totuşi un trofeu în acest sezon, săptămâna viitoare, când va disputa finala competiţiei Europa League împotriva proaspetei campioane a Germaniei, Bayer Leverkusen, un meci care va fi arbitrat de o brigadă din România, cu Istvan Kovacs la centru.
Juventus Torino, fără niciun titlu în ultimii trei ani, a disputat cu această ocazie a 22-a sa finală în Coppa Italia.